open-index/open-wikipedia-markdown huggingface dataset:
Cucui

**Cucui** òf **Coecoei** ta un likor tradishonal Arubano di orígen indígena, trahá ku blachinan di *[[cucuisa|agave sisalana]]*, lokalmente konosí como cucuisa, i otro ingredientenan. E bibida tin un sabor lihé di anís i un koló kòrá distintivo. E bibida ta konosí pa su gustu úniko y loke e ta simbolisá den kultura Arubano.

## Historia
E origen di cucui ta data di tempu prekolonial, ora komunidat indígena tabata prepará un likor lokal pa fiesta i ritual. E bibida ta trahá di e parti abou di e blachi di agave, ku ta wòrdu fermentá ku ròm blanku òf suku di kaña. Den famia, e téknika di fermentashon tabata pasa di generashon pa generashon.

Den siglo 20, ora industrialisashon i importashon di likornan stranhero a bira mas komun, e produkshon di cucui kasero a kai den olvido. Sinembargo, na fin di añanan 1950, e bibida a rekuperá popularidat danki na e ekspanshon di turismo y e kreashon di empresanan lokal ku a formalisá su produkshon. E empresanan mas konosí tabata Jan C. Laclé na Santa Cruz, E.F. Debrot Inc., i Playa Liquor & Bottling Co., ku a yuda pa preservá e reseta tradishonal i promové e likor komo parti di identidat Arubano.

Na Venezuela tin tambe un bibida artesanal di origen indigena ku e nomber *cocuy*, ku ta ademas  konosí komo e Tequila di Venezuela. E ta wòrdu trahá di e blachinan di *A. cocui*, prinsipalmente na estadonan Falcón i Lara. Su smak ta similar na otro bibidanan basá riba agave manera tequila i mezcal.

## Uso
Cucui tabata tradishonalmente sirbí na okashonnan spesial manera fiesta, kasamentu, Pasku i selebrashonnan di baile. E por wòrdu disfrutá su so òf ku eis i ta partikularmente popular entre muhénan. 

Den tempu moderno, e likor a keda integrá den gastronomia y turismo di Aruba. Cucui ta wòrdu usá komo ingrediente den postre lokal (por ehempel den flan i pastel di ròm), y tambe den e kòktel famoso Aruba Ariba, ku ta sirbi komo simbolo turístiko di e isla.

## Preparashon
Den preparashon tradishonal di cucui, e blanku di e blachinan di *A. sisalana* ta wòrdu kortá y dera den tera ku karbon di palo, pa nan horna pa un anochi. Despues di sak'é i kol'é, ta saca un awa manera stropi, ku ta wòrdu mesklá i fermentá ku ròm blanku puro i suku di kaña. Pa logra su koló kòrá karakterístiko e fruta di e tuna (*Opuntia elatior*) ta wòrdu agregá.. 

Awendia, un otro manera pa prepar'é ta, ku ta usa e siguiente ingredientenan: kawara chikitu fermentá ku ròm blanku puro, menta, suku i sea ta usa tinta di koló bèrdè of kòrá. Den produkshon moderno, algun fabrikante ta agrega un toke di anís òf sirop lokal pa balansá e sabor.

## Mira tambe
* Aruba Ariba
* Kultura di Aruba
* Karibe Hulandes
Aruba Ariba

**Aruba Ariba** ta un cocktail cu a origina na Aruba y ta considera e variante Arubano di e *rum punch* Caribense. E cocktail tin e predicado di ta e bebida mixto mas popular den e industria turistico di Aruba.

## Orígen
E cocktail Aruba Ariba a ser crea dia 1 di juli 1963 na Aruba Caribbean Hotel. Durante un kompetensia di bartender, Juan (Jockey) Tromp, di 24 aña, manager di e bar di Aruba Caribbean Hotel, a resulta ganador cu su creacion. *Aruba Ariba* ta prepara cu vodka, rom, crème di banane y cucui, complementa cu juice di fruta, un combinacion cu ta inclui juice di piña, apelsina, lamunchi i grenadina. Den un glas ta mescla e ingredientenan aki cu bloki ijs, ta drey bon y pa dorna ta pone ariba un cherry marrasquino y opcionalmente un pida di apelsina. E cocktail ta refrescante y vigorisante cu un concentracion di alcohol mas halto cu e promedio. Grand Marnier por wòrdu uza como substituto pa cucui.

Anualmente, riba 1 di juli, ta celebra e invento den e hotel aki, cu for di 2015 ta opera bou di e nomber di Hilton Aruba Caribbean Resort & Casino.
Cultura di Aruba

E **cultura di Aruba**, cu ta inclui idioma, musica y cushina di e isla, ta diverso y a keda influencia pa culturanan regional y stranhero. Un influencia stranhero significante a bini for di e peninsula Iberico, cu tabatin un impacto significante riba e isla pa aproximadamente 137 aña, cuminsando for di alrededor di 1500. E influencia aki tabata caracterisa pa un presencia religioso fuerte, aktividadnan misionero y explotacion economico.

For di 1636, durante e Guera di Ocho aña (1621-1648), e Hulandesnan a hunga un papel crucial den e configuracion di e identidad di Aruba, impulsa pa su spirito exploratorio y mercantil, contribuyendo na e caracter moderno di e isla.

E industria di turismo di Aruba ta lanta na añanan 1930, ora e prome aerolinea comercial a aterisa na Aruba y un pension a ser estableci na Oranjestad. For di cuminsamento di añanan 60 cu e surgimento di un ola nobo den industria di turismo y e apertura di e promé hotel di luho, Aruba Caribbean Hotel, un aspiracion nacional a nace pa bira *the little Miami of the Caribbean*. Sinembargo, e enfoke aki riba desaroyo di un economia turistico di islanan chikito (SIDS, *Small Island Developing States*) a conduci na un expansion rapido y descontrola di e sector turistico. Como consecuencia, el a provoca un serie di desafio sosioecologico y a alterá e fibra sosiocultural di e isla, conoci internacionalmente como *One Happy Island*.
Nos Pais (television)

**Nos Pais** ta un stashon di televishon komersial na Kòrsou, ku ta transmití riba kanal 4 NTSC. Su programashon ta den varios idioma: papiamentu, hulandes i ingles. E stashon a ser funda na 2012 ku e meta pa krea un sosiedat hopi mas involukrá den Karibe Hulandes. El a kuminsa transmiti na 2014. Situá den Willemstad, e tin un kompleho di estudio moderno ku teknologia di televishon di alta definishon.  Fundadó i doño aktual ta Mavis Albertina, kende tabata e promé presentadó feminino di televishon na Kòrsou.

## Mira tambe
* Telecuracao
* Telearuba
Geografia di Aruba

E **geografia di Aruba**, ku ta situá na e konfluensia di e plachinan tektóniko di Sur Amérika i Karibe, a wòrdu formá dor un interakshon kompliká di prosesonan geológiko. For di su ekspanshonnan plat te na su kostanan bruto, e geografia i geologia di Aruba ta divulgá e diversidat geográfiko di e isla i su formashonnan geológiko supyasente, ofresiendo un komprondementu integral di e dinámika terestre i ambiental di e destinashon karibense aki.

Aruba ta pa gran parti hopi plat. E punto di mas altu ta Jamanota. E seru aki ta 188 meter altu. Aruba tin un klima tropikal. E temperatura promedio ta 27°C. Na yanüari 26°C i na yüli 29°C.

Posishon geografiko:
* Laman Karibe, panort di Venezuela

Kordinatonan geográfiko:
* 

Kontinente:
* Sur Amérika

Superfisie:
* Total: 193 km²
* Tera: 193 km²
* Awa: 0 km²

Kosta:
* 68,5 kilometer

Punto mas altu i punto mas abou:
* Punto mas abou: Laman Karibe 0 meter
* Punto mas altu: Jamanota 188 meter

Reklamonan marítimo
* E akuerdo di 12 di desèmber 1985, a establesé e fronteranan marítimo entre Aruba i Antias Hulandes, i e Tratado di Limitenan Marítimo firma dia 31 di mart 1978, a establesé e frontera marítimo definitivo entre Repúblika di Venezuela i Reino Hulandes, ku a ser ratifiká riba 12 di desember 1978, i a drenta na vigor na Aruba dia 1 di januari 1986.
Fasismo

**Fasismo** (ortografia di Aruba / italiano: *fascismo*) ta un forma ekstremo di nashonalismo outoritario i ta antidemokrátiko, antikomunista, antiliberal i antiparlamentario. Fasismo ta ser mirá komo di ekstremidat drechi den e spektro polítiko di man robes pa man drechi.

Mussolini a inventá fasismo na Italia na fin di añanan 1910, i a desaroy’é kompletamente den añanan 1930. El a yega na poder na fin di 1922 i a introdusí un diktadura kompleto na mitar di añanan 1920, dor di eliminá tur otro partido i kambia e lei elektoral pa sigurá ku su partido Fasista a haña e mayoria di asiento.[8] Ora Hitler a yega na poder na Alemania den añanan 1930, el a kopia Mussolini.[3] Mussolini a skirbi un artíkulo polítiko na ingles, ku ta wòrdu yamá *E Doktrina di Fasismo*. El a kuminsá skirbié na 1927, pero el a wòrdu publiká te na 1932. Mayoria di dje probablemente a wòrdu skirbí pa Giovanni Gentile, un filósofo italiano ku a djòin fasismo i a bira un influensia importante.

Kuater pais fasista grandi tabata Italia bou di Benito Mussolini, Alemania Nazi bou di Adolf Hitler, Imperio di Hapon bou di Hideki Tojo, i Spaña bou di Francisco Franco.[3]
Arte di Palabra

**Arte di Palabra** (AdP, na hulandes: *Woordkunst*) ta un kompetensia di deklamashon na idioma Papiamentu pa hóbennan den enseñansa sekundario na islanan ABC. E final interinsular ta entre e ganadónan di Aruba, Boneiru i Kòrsou.

## Inisio
Desde aña eskolar 1998-1999, “Papiamentu” a bira materia obligatorio den enseñansa sekundario na Kòrsou. E hecho aki a duna e impulso na inisio di Arte di Palabra, ku a wordo teni pa promé biaha na Kòrsou na aña 2000. For di 2006 a organisá kompetensianan na Bonaire i for di 2009 tambe na Aruba.

## Deskripshon
Arte di Palabra ta tuma lugá anualmente i tin komo meta prinsipal pa desaroyá talento literario hubenil i literatura hubenil na idioma Papiamentu pa medio di deklamá poesia i konta kuenta i storia kortiko. Otro metanan ta pa promove lesamento y skirbimento den idioma Papiamentu i interkambio kultural entre e hòbennan di e islanan ABC.

E kompetensia tin tres kategoria di lesamentu: poesia, haiku i kuenta kòrtiku. Kada kategoria ta dividí den dos grupo: klasnan di skol 1-2 i klasnan di skol 3-6. Klasnan 1-2 ta enserá e deklamashon di poesia i kuentanan eksistente i e klasnan mas haltu ta enserá obranan (propio) original. Durante e evaluashon, ta hasi un distinshon entre trabou propio òf trabou eksistente. E finalistanan di e ròntnan di klasifikashon na Aruba, Boneiru i Kòrsou lo kompetí kontra di otro den e rònt final. 

E final di Arte di Palabra ta rota alternadamente pa isla i ta wòrdu dirigí pa Fundashon Arte di Palabra ku sosten di Fundashon Prins Bernard Cultuurfonds Caribisch Gebied. Normalmente e final ta mara na entrega di e premionan di Tapushi Literario na honor di e ikononan kultural na Aruba, Bonaire i Kòrsou.

Na 2026 a anunsiá ku lo amplia e programa ku *Konfèti di Palabra*, un kategoria nobo pa alumnonan di skol básiko.

## Publikashon
* Pòtpurí Arte di Palabra 2009, kolekshon di e mihó obranan propio 2000-2008
* Pòtpurí Arte di Palabra 2014, kolekshon di e mihó obranan propio 2009-2013
* Pòtpurí Arte di Palabra 2019, kolekshon di e mihó obranan propio 2014-2018
* Pòtpurí Arte di Palabra 2024, Kolekshon di poesia, kuenta, rèp i haiku 2019-2023

## Premio i rekonosementu
Na 2005, 2011 i 2021, Arte di Palabra a risibí e Premio UNESCO Kòrsou pa Idioma Materno Papiamentu. Na 2009, el a gana e prestigioso Stanley Lamp Award pa su aporte na e idioma materno. Na 2013, el a risibí e Premio Chapi di Plata , un premio bienal di fundashon Pierre Lauffer. Algu memorabel ta ku na 2013, Arte di Palabra a risibí finansiamentu di UNESCO Paris pa publikashon di e edishon Pòtpurí Arte di Palabra 2014.
Na 2023 a otorgá e prestigioso Premio Kultural CCG na Arte di Palabra.

## Wak tambe
Literatura hubenil di Karibe Hulandes

## Link eksterno
* Wepsait ofisial di Arte di palabra
Muzik di zumbi

**Muzik di zumbi** òf **músika di spiritu** ta un género di músika tradishonal di Kòrsou. E ta músika instrumental, sin kanta, na máksimo tin biaha algun palabra. E instrumentonan ta e tambú grandi, benta, matrimonial i triangel.

## Origen
Músika di zumbi ta di orígen afrokurasoleño. Gruponan ku tabata toka músika bailable di siglo 19 den kunuku tabata limitá den loke tabata trata instrumentonan. Esakinan tabata konsistí prinsipalmente di bateria i un flùit, ku e ora ei tabata wòrdu toká na un manera difisil. E resultado melankóliko di tokamentu di e músika aki a kondusí na e nòmber músika di zumbi, sinembargo e no tin niun konekshon ku superstishon i ritualnan mágiko. Músika di zumbi tambe tin elementonan oropeo manera un wals.

Segun Russel Soleana di Grupo Issoco: “Den pasado, e muzik di zumbi tabata un refleho di bida den e kas di e shon, pero na un nivel mas abou. Despues a imitá e wals i mazurkanan pa e katibunan. E tumba i danzanan tambe tabata inkluí den e repertorio regular di músika di zumbi.” Na 2025, Russel Soleana a wordu otorgá e Premio Boeli van Leeuwen pa su kontribushon na rebibá e género.

Pa fin di siglo 19, e tempu despues di emansipashon di 1863 ora sklabitut a keda terminá finalmente, muzik di zumbi a evoluá manera e ta konosi awendia. Hopi hende liberá a bandoná e plantashinan pa traha den Willemstad, unda muzik di zumbi a bira hopi popular i tabata wòrdu toká den restorant i bar pa baila. 

Na 1986 den *Almacita di Desolato*, pelíkula di Ilushon Kosmiko di Felix de Rooy i Norman de Palm, a hasi uso di muzik di zumbi, kual a wòrdu skirbi i interpretá pa Grupo Issoco.

## Literatura
* *Muzik di zumbi*, Elis Juliana (1976)
Ombudsman

Un **ombudsman** of **defensor di pueblo** ta un persona y organo independiente di gobierno cu ta investiga y purba di resolve kehonan, generalmente pa medio di recomendacionnan (obligatorio of no) of mediacion. E ta e autoridad di un pais cu tin e tarea di garantisa e derechonan di e habitantenan contra abuso door di e podernan politico di e mesun pais. Comunmente un ombudsman ta ser nombrá door di parlamento. 

Ombudsman ta un institucion di keho di segundo liña, esey ta nifica cu prome cu acerca Ombudsman mester a trata di resolve e keho cu e instancia mes prome. E ombudsman ta haci investigacion tanto pidi como no pidi y tin un rol preventivo tambe. Na momento cu e ombudsman ta sinti cu tin algo cu no ta bayendo bon den un instancia gubernamental of semi-gubernamental (manera un NV of fundacion di gobierno), e por fungi como mediador pa e cliente cu a duna keho. Generalmente e no tin derecho di intervení, pero ta legalmente obliga pa duna relato di su aktividadnan publicamente.

E término *ombudsman* ta bini di idioma Sueco, den kual e palabra ombudsman originalmente tabata nifica representante huridico o consehero.

Na 1978 a lanta e Instituto Internacional di Ombudsman y na 2002 a forma e Asociacion di Ombudsman di Caribe.

## Caribe Hulandes
Cada pais constituyente di Reino Hulandes tin un organo di ombudsman, cu ta pertenece na e consehonan estatal halto den su respectivo teritorio. Na Hulanda a instala e Ombudsman Nacional na 1982. Den Caribe Hulandes e islanan Boneiro, Saba y Sint Eustatius ta resorta desde 2010 bou di e Ombudsman Nacional di Hulanda, mientras  Corsou y Sint Maarten a institui cada uno un ombudsman propio desde ku nan a bira pais autonomo dia 10 di october 2010. Na 2024 Aruba tabata e ultimo pais den Reino pa introduci un ombudsman. 

E funcion ta wordo ocupa door di:
*  Keursly Concincion (desde 2015)
*  Gwendolien Mossel (desde 2018)
*  Jurima Bryson (prome ombudsman desde 1 di october 2024). 
*  Reinier van Zutphen (desde 2015)
Ronald Severing

**Ronald Esperano (Ronnie) Severing** (☆ 18 di desèmber 1949 na Willemstad) ta un edukador, lingwista, antianista i papiamentista di Kòrsou. E ta aktualmente profesor ekstraordinario di atkisishon, siñamentu i enseñansa di idioma, en partikular papiamentu, na Fakultat General di University of Curaçao ( UoC). Entre 1998 y 2014 e tabata direktor di e instituto di idioma di gobièrnu di Kòrsou, Fundashon pa Planifikashon di Idioma (FPI).

Severing ta kasá ku Maria (Ria) Halman i huntu nan tin tres yu.
Aart Broek

**Aart Gideon Broek** (☆ 6 di sèptèmber 1954 na Maasland, Hulanda) ta un sosiólogo hulandes i hòmber di literatura, spesialisá den Karibe, i en partikular Antias Hulandes.

Aart Broek a studia sosiologia, siensia di komunikashon i teoria literario general. El a gradua den e ultimo materia aki for di Vrije Universiteit Amsterdam na 1981 ku un tesis di doctorado titulá *Problemen naar aanleiding van de bestudering van Caraïbische literatuur*. El a risibí su doktorado na e mesun universidat na 1990 ku e disertashon *The rise of a Caribbean island's literature: the case of Curaçao and its writing in Papiamentu*. El a traha na Kòrsou for di 1981 pa 2001 komo investigador, consehero i manager interino. Entre otro e tabata kolaboradó di Amigoe. E ta trahando na Hulanda for di e tempo ey. Broek ta defensor di e eliminashon di e tres paisnan den Reino Hulandes (Hulanda, Antias y Aruba) y e fusion di esakinan den un solo pais. Di e forma aki por aboli e relacionnan ‘kolonial’ eksistente i traha kaminda pa un ‘nashonalidat hulandes sin division’.
Historia di Sint Eustatius

E **historia di Sint Eustatius** ta karakterisá komo uno tumultoso desde inisio di su kolonisashon. For di e promé kolonia oropeo den siglo 17, te ku komienso di siglo 19, Sint Eustatius a kambia man bintiun biaha entre Hulanda, Gran Bretania i Fransia.

## Historia pre-kolombiano
E promé habitantenan di **[[Sint Eustatius]]** tabata e karibenan ku ta asumi ku nan a bini for di e kuenka di Riu Amazonas (Sur Amérika) i a migrá nort for di Venezuela via e Antias Menor. Na kuminsamentu di siglo 20, a deskubrí spornan di kolonianan na Golden Rock i Oranjebaai. Hopi sitio pre-kolombiano a ser hañ'é riba e isla, prinsipalmente e sitio konosí komo e "Golden Rock". 

## Promé kolonisashon
E promé persona pa deskubri e isla tabata Cristóbal Colón na 1493, durante su di dos biahe pa Amerika. Durante su pasada - e no a bin tera - ya e poblashon original a bandona e isla kaba, posiblemente pa motibu di kondishonnan natural: por ehèmpel, no tabatin awa dushi disponibel. E promé bista registrá tabata na 1595 pa Sir Francis Drake i Sir John Hawkins. 

Na 1636, e isla, ku te awor no ta habitá, a wòrdu tuma poseshon di dje pa e hulandesnan. Segun fuentenan franses, e fransesnan a konstruí un fòrti chikitu einan kaba na 1629, pero a bandoná e isla pa motibu di falta di fuentenan di awa natural. E Hulandesnan (Zeelanders) a konstruí un fòrti nobo, e Fort Oranje ku ta eksistí ainda, i a solushoná e problema di awa dor di konstruí tanki (ku ta eksistí ainda).

Na 1625, kolónan ingles i fransés a yega e isla. Na 1629, e fransenan a traha un bateria di palu na e lugá aktual di Fort Oranje. Tanto e inglesnan komo e fransesnan a bandona e isla despues di algun aña pa falta di awa potable.

Na 1636, e kamber di Zeeland di e West Indische Compagnie a tuma poseshon di e isla, ku a informá ku tabata deshabitado na e momentu ei. Na 1678, e islanan Sint Eustatius, San Martin i Saba tabata bou di mando direkto di e West Indische Compagnie, ku un komandante estashoná na Sint Eustatius pa goberná tur tres. Na e momento ei, e isla tabata di sierto importansia pa cultivo di tabako i azúcar. Mas importante tabata e papel di Sint Eustatius den e negoshi transatlántiko di katibu i e negoshi interkolonial di katibu.
Pastechi

**Pastechi** ta un un mansa yená i hasá den forma di un mitar luna. E ta un tradishon kulinario di e islanan ABC, i ta wòrdu sirbí komo desayuno òf snèk. Pastechi tambe por referi na un plato di fornu manera ta wòrdu menshona den *Esperanza News* di 21 di aprel 1966. Asina nan ta referi na un reseta di *pastechi di batata*, kual ta un pyrex ku dos kapa di batata na e bòm i tòp, i  ku un kapa meimei yená ku karni. E palabra "pastechi" ta derivá di e sustantivo hulandes *pastei* òf *pasteitje*.

Pastechi ta similar na un empanada, ounke e empanada su mansa ta di hariña di maishi, mientras cu e pastechi su mansa ta traha ku hariña blanku. E pastechi ta reflehá e diferente influensianan étniko i kulinario di e islanan. Entre e tres islanan por tin variashon den ingrediente i su preparashon. E sabor di e mansa di pastechi tin e tendensia di bira poko dushi. 
E yená tambe por ta bastante variá, inkluyendo karni, kuminda di laman (entre otro bakiou, tuna, kabaron), berdura òf keshi. E yená tambe por wòrdu mesklá ku otro ingredientenan manera siboyo, promentòn, sèldu, rasenchi, kumino i alkapara.

Na e islanan ABC ta haya kumpra pastechi, partikularmente parti mainta, den snèkbar, panaderia of snèktruk kanto di kaminda. Asta algun di e mihó restorantnan riba e islanan ta sirbi'é. Pastechi ta ser sirbí tambe na fiesta; esakinan tin e tendensia di ta mas chikitu ku esnan kumprá ku un diameter di mas o ménos 10 centimeter.
Lista di politico condena den Caribe Hulandes

**Lista di politico condena den Caribe Hulandes** ta un resumen di sentencianan pa hechonan castigabel comete pa politiconan den funcion na Aruba, Corsou y Sint Maarten desde cu esakinan a haya e status di pais autonomo den Reino Hulandes. Te cu 2024 Aruba tin record den politiconan condena den Caribe Hulandes y den Reino. E condenanan ta relaciona cu cargonan di, entre otro, labamento di placa, participacion den un organisacion criminal, acepta y pidi soborno, falsificacion, corupcion y abuso di funcion.  Tin un caso di asesinato. E castigo den mayoria di e casonan ta incluí un prohibicion di eherce funcionnan publico pa un periodo di mas of menos cinco aña.

Bao investigacion door di Ministerionan Publico na Aruba, Corsou y Sint Maarten ta e siguiente casonan: 

* Otmar Oduber (POR) - Caso Flamingo  
* Chris Romero (MEP)- Caso Kwihi  
* Glenbert Croes (MEP) - Caso Portulaca

* Rennox Calmes (TPK) - falsificacion di documento
* Michelangelo Martines (KEM) - Caso Bledu

* Rolando Brison (UP - Caso Lisbon
* Kevin Maingrette (NOW) - Caso Metz
* Christophe Emmanuel (NA) - Caso Jasmine
Wilhelm Ellis

**Wilhelm Michael Ellis** (☆ 10 di òktober 1926 na Willemstad – † 24 di sèptèmber 2003 na Willemstad) tabata un religioso antiano di iglesia katóliko romano. E ta e di dos obispu di e diósesis di Willemstad i e promé ku a bini for di Antias mes.

## Biografia
Wilhelm Ellis a nasé na Kòrsou, yu di Maria Bartels i Joseph J.M. Ellis. Su tata tabata bini di un famia ku ya a produsí vários religioso pa Iglesia Katóliko i kende tabata ruman di William Charles de la Try Ellis. Ellis a bishita St. Thomascollege te cu 15 aña, ora el a bai Colombia pa kompletá su estudio di teologia na seminario na Medellín. Su ordenashon komo saserdote a tuma lugá na oktober 1953 den Basílika Santa Ana dor di mgr. van der Veen Zeppenfeldt. 

Su promé nombrashon tabata komo pastor na Santa Cruz, Aruba. Despues el a traha susesivamente na e parokianan di Buena Vista i Zuid Bonam na Kòrsou, Brasil na Aruba i finalmente La Birgen di Coromoto na Antriol, Boneiru, unda el a keda nuebe aña. 

Dia 7 di augustus 1973, Ellis a wòrdu nombrá Obispu di Willemstad for di un lista di tres kandidato antiano nominá pa klero y e konseho pastoral di Antias Hulandes. Su ordenashon episkopal a tuma lugá dia 25 di novèmber 1973 den Katedral di Pietermaai.

Na fin di 1999, Ellis a presentá su retiro pa motibunan di salú. Dia 24 di yüni 2000, Luigi Secco a wòrdu nombrá komo obispu ousiliar. Ellis a baha ku penshun dia 11 di òktober 2001.

Wilhelm Ellis a fayesé dia 24 di sèptèmber 2003 na edat di 76 aña.

## Mira tambe
* Lista di obispu di Willemstad
Luigi Secco

**Luigi Antonio Secco** SDB (☆ 8 di yüni 1947 na Piazzola sul Brenta, Italia) ta un religioso italiano di iglesia katóliko romano, aktivo den Karibe Hulandes. E tabata e di tres obispu di e diósesis di Willemstad di 2001 te 2025.

## Biografia
Luigi Secco a nasé dia 8 di yüni 1947 na Piazzola sul Brenta, den provinsia di Padua na e parti nort di Italia. El a studia na Instituto Misionero Salesiano di Bagnolo Piemonte di 1958 pa 1963. Na 1963 el a drenta Sosiedat Salesiano di San Giovanni Bosco i a hasi su novisiado na San Antonio de Los Altos, Venezuela. El a kontinua su estudio na e Universidat Pontifikal Salesiano na Roma, despues na Cremisan (Palestina) i finalmente na Bètlehèm, kaminda el a spesialisá den teologia bíbliko. Na 1993 el a optené un lisensia den teologia dogmátiko for di e Universidat Pontifikal Salesiano di Roma.

Dia 27 di aprel 1975 el a wòrdu ordená komo saserdote na Herusalem; e ta pertenesé na e Orden di Salesianonan di Don Bosco (SDB). Despues di tabata responsabel pa e kuido pastoral di aspirantenan salesiano na Venezuela di 1975 pa 1979 el a wòrdu enkargá ku entretenimentu hubenil diosesano na Willemstad di 1979 pa 1982 i a fungi komo superior di e komunidat di Kòrsou di 1982 pa 1985 i di 1993 pa 1997. 

Dia 24 di yüni 2000 el a wòrdu nombrá obispu ouxiliar di e diósesis di Willemstad dor di Papa Juan Pablo II. Su konsagrashon episkopal a tuma lugá dia 25 di òktober 2000 dor di Wilhelm Ellis, obispu di Willemstad; ko-konsagrandónan tabata Antonio Ignacio Velasco García, arzobispu metropolitano di Caracas i José Divass Ángel Cilveón, vikario apostóliko di Puerto Ayacucho. 

Dia 11 di òktober 2001, Secco a sigui mgr. Ellis, kende a renunsiá pa motibunan di salú. Den seno di e Konferensia Episkopal di Antia e ta presidente di e komishon pa evangelisashon i mishon.

Secco a baha ku penshun dia 7 di yanüari 2025. Arzobispu Charles Jason Gordon di Port of Spain (Trinidad & Tobago) ta sirbi komo atministradó apostóliko, manehando e diósesis durante un periodo transitorio te ora nombra un susesor.

## Mira tambe
* Lista di obispu di Willemstad
Copa Caribe di Clubnan

**Copa Caribe di Clubnan ** of **CONCACAF Caribbean Cup**, ta un competencia anual di futbol pa clubnan cu ta miembro di Union Caribense di Futbol (CFU). Cuminsando cu e torneo inaugural na 2023, e competencia nobo ta sirbi como cualificacion pa e Copa di Campeonnan di CONCACAF (Champions Cup) pa clubnan di e region di Caribe. E torneo ta e sucesor di e Campeonato di Clubnan di Caribe (CFU Club Championship) cu a dura di 1997 pa 2022.

E tres miho clubnan di CONCACAF Copa Caribe lo clasifica pa e Copa di Campeonnan (Champions Cup), cu e ganador ta drenta na e di 16 buelta, mientras e finalistanan na e di dos i di tres lugá ta drenta den buèlta uno.

## Origen
Na september 2021, CONCACAF a anuncia cu entrante 2024, e Liga di Campeonnan di CONCACAF lo wordo expande di 16 pa 27 club. E tempu ey, a anuncia cu clubnan di e subregion di Caribe lo clasifica via e CONCACAF Copa Caribe nobo, pero no a revela detayenan specifico. Mas detaye a wordo anuncia na juni 2022.
Earl Balborda

**Earl Winston Balborda** (☆ 11 di febrüari 1968 na Kòrsou) ta un eks-polítiko di Kòrsou. E tabata Minister di Tráfiko, Transporte i Planifikashon Espasial (VVRP) di 31 di desèmber 2012 te 30 di novèmber 2015 den e gabinetenan Hodge, Asjes i Whiteman I.

## Bida i labor
Balborda a optené su VWO-diploma na 1986 na Peter Stuyvesant College. El a kontinua su estudio na Merka, kaminda el a risibí su lisensiatura den sikologia na Universidat di Tampa na 1992. 

Despues di a terminá su estudio, Balborda a kuminsá traha na Share, un sentro kontra violensia seksual na Tampa i tambe tabata aktivo na un fundashon ku ta yuda víktimanan di violensia doméstiko. For di 1994 Balborda a traha komo analista di kapasitashon na Refineria Isla. Kuater aña despues el a kambia su karera pa maneho di rekurso humano (HRM). Sucesivamente el a okupá posishonnan di HRM na Autobusbedrijf Curaçao (ABC), e offshore trust bank ABN Amro Netherlands Antilles & Aruba i PricewaterhouseCooper Advisory Netherlands Antilles. Na 2007, el a sertifiká den HRM na e Instituto di Sertifikashon di Rekurso Humano na Virginia. Na 2009 el a lansa su mes kompania riba tereno di entrenamentu i HRM: Avodah Learning & Avodah Support. For di 2011, el a kombiná esaki ku e posishon di hefe di planifikashon & desaroyo di rekurso humano na Refineria Isla.

Na 2012, Balborda a wòrdu nominá pa partido PNP pa e puesto di Minister di Transporte i Planifikashon Teritorial (VVRP) den e *zakenkabinet* Hodge. Despues di esaki el a keda den e funshon aki den e gabinete polítiko di Asjes i Whiteman I. Debi na tenshonnan kresiente ku Humphrey Davelaar, lider di partido PNP i miembro di parlamento di Kòrsou, Balborda a entregá su renunsia dia 6 di mart 2015. Na aprel 2015 el a wòrdu sigui pa Suzanne Römer.

Despues di su término di gobernashon, el a regresa Refineria Isla komo su vosero. Desde su salida di e refineria e ta laborá na Boneiru.
Keir Starmer

**Keir Rodney Starmer** (☆ 2 di sèptèmber 1962 na Southwark, Inglatera) ta un hurista i polítiko britániko pa Partido Laborista (Labour Party). E ta Promé Minister di Reino Uni desde 5 di yüli 2024.

Di 2008 pa 2013 e tabata hefe di e *Crown Prosecution Service* (Ministerio Públiko} pa Inglatera i Gales. E ta miembro di e *House of Commons* pa Holborn i St Pancras for di 2015 i tabata miembro di e gabinete laborista den sombra di Jeremy Corbyn ku e kartera *salida di Union Oropeo* (Brexit).

Dia 4 di aprel 2020, el a wòrdu eligí dor di miembronan di e partido komo lider di partido i susesor di Corbyn. Bou di su liderazgo, e partido a tuma un rumbo mas sentrista.

Bou di Keir Starmer, e Partido Laborista a optené ku 412 asiento un mayoria apsoluto den *House of Commons* britániko durante e elekshonnan di 4 di yüli 2024 i a forma un gobièrnu. Starmer ta e promé Promé Minister laborista desde aña 2010.
Diocesis di Nortoost Caribe y Aruba

E **Diocesis di Nortoost Caribe y Aruba** (ingles Diocese of North East Caribbean and Aruba, DIONECA) ta un diocesis Anglicano referente na e iglesia di e ‘Provincia di West India’ (den region di Caribe) cu sede na Saint John's, riba e isla di Antigua. El a wordo funda na 1842 como *Diocese of Antigua and the Leeward Islands* na momento cu e Obispado di Barbados a wordo subdividi. Su hurisdiccion ta inclui 27 parokia den e teritorionan di Anguilla, Antigua y Barbuda, Aruba, Dominica, Montserrat, Saba, Sint Barth, Sint Kitts y Nevis, Sint Eustatius, Sint Maarten y e parti Frances di e isla di Sint Maarten. Su misa principal ta e catedral di Saint John’s, y e aktual obispo ta Errol Brooks.

## Historia
Na cuminsamento di e epoca di colonisacion (atesta for di 1632) e region di Caribe tabata pertenece na e Obispado di London. Sinembargo, na 1813 esaki a declara su mes no responsabel, y como resultado un diocesis independiente di Barbados a wordo forma na 1824. Na 1842 e diocesis a wordo dividi y e arsodiacono di Antigua a wordo nombra como Obispo di Nortoost Caribe y Aruba. E iglesia independiente di West India ta existi como un iglesia miembro di e comunidad Anglicano for di 1883. Den transcurso di siglo 19 y 20, e area di cuido pastoral tambe a wordo expande pa inclui teritorionan no-ingles den Caribe.

Den e teritorionan di e Mancomunidad Britanico e rol di e diocesis tabata asina importante cu awendia den algun di e paisnan e division administrativo ta basa riba e parokianan (anteriormente districtonan parokial).

## Lista di obispu di DIONECA

# 1842–1857 Daniel Gateward Davis
# 1858–1859 Stephen Jordan Rigaud
# 1860–1895 William Walrond Jackson
# 1895–1897 Charles James Branch
# 1897–1905 Herbert Mather
# 1905–1910 Walter Farrar
# 1911–1936 Edward Hutson
# 1937–1943 George Hand
# 1944–1952 Nathaniel Newnham Davis
# 1953–1969 Donald Knowles
# 1970–1998 Orland Lindsay
# 1998–presente Leroy Errol Brooks

## Literatura
* Olva W. Flax, *Know Your Church: A Comprehensive Review of the Anglican Church in the Diocese of the North Eastern Caribbean and Aruba (formerly the Diocese of Antigua) 1678–1990*, Church in the Province of the West Indies, Diocese of the North Eastern Caribbean & Aruba, Antigua (2000)
* Joan A. Brathwaite, *Handbook of churches in the Caribbean*, Christian Action for Development in the Caribbean, Caribbean Conference of Churches (1973).
* Andy Gerald Gravette, *Architectural heritage of the Caribbean: an A–Z of historic buildings*, Ian Randle Publishers, Kingston, Jamaica (2000)
*   ''Anglican servants in the Caribbean c.1610-c.1740.'', lancaster.ac.uk 
* Donald B Cooper, *The establishment of the Anglican Church in the Leeward Islands*, Monographs in the humanities, social, and biological sciences: Social sciences series (10), Oklahoma State University (1966)

## Link externo
* Diocese of the North East Caribbean and Aruba. dioneca.org
* Antigua Anglican Church. bigchurchantigua.com
* St.&nbsp;Kitts Anglican Church stkittsanglicanchurch.org
Caribbean Club Shield

**Caribbean Club Shield** of **CFU Club Shield**, antes *CONCACAF Caribbean Club Shield*, ta un competencia anual di futbol di Caribe pa clubnan cu ta miembro di Union Caribense di Futbol (CFU). E ta un competencia di segundo nivel pa Copa Caribe di Clubnan (y prome cu esey pa Campeonato di clubnan di Caribe), introduci na 2018 pa clubnan cu ta sigui normanan profesional. Desde 2024 e competencia ta wòrdu organisá pa CFU, reemplasando CONCACAF cu a organisá esaki entre 2018 i 2023.

Te cu 2022, e ganador di e competencia aki, tanten cu e tabata cumpli cu e criterionan di licencia, a hunga contra e di cuater team di e Campeonato di Clubnan di Caribe pa un luga den Liga CONCACAF. Entrante 2023, e ganador y e subkampeon ta clasifica pa CONCACAF Copa Caribe.

## Ganador
Petrus Verriet

**Petrus Joannes Hubertus Verriet** O.P. (☆ 4 di novèmber 1880 na Venray, Hulanda – † 10 di mart 1948 na Aruba) tabata un religioso hulandes di iglesia katóliko romano i e di ocho vikario apostóliko di Kòrsou.

## Biografia
Verriet a drenta e Orden Dominikano. Su ordenashon komo saserdote a tuma lugá dia 13 di ougùstùs 1905. El a yega Kòrsou komo misionero dia 16 di mei 1909. El a okupá susesivamente varios puesto den e parokianan di Santo Rosario y Santa Ana na Willemstad, komo sekretario di Mgr. Vuylsteke, i pastor na Westpunt i Oranjestad, Aruba. Den añanan 1919-1920, Verriet tabata asina gravemente malu ku e mester a repatriá pa Hulanda. 

Na su regreso el a traha komo konsehero di RK Volksbond i tabata instrumental den lantamentu di su Arbeidsbeurs, fundashon pa vivienda i funerario Sint Petrus. E tabata tambe fundadó i redaktor di  *La Union*, e órgano semanal di RK Volksbond. Desde 1923 e tabata direktor di e asosiashon katóliko 'Reunion di San Hosé' na Otrobanda. El a fungi komo rektor interino di Sint-Elisabeth Hospital i komo hefe di redakshon di Amigoe di 1926 te 1931. Dia 13 di novèmber 1931, el a wòrdu nombrá vikario apostóliko di Kòrsou i obispu titular di Eleutherna. Su ordenashon komo obispu a tuma lugá dia 6 di yanüari 1932 den Bandenkerk di Sint-Petrus na Venray. El a  okupá e funshon di vikario te na su fayesimentu.

Verriet a fayesé dia 10 di mart 1948 na edat di 67 aña, despues di a sufri un atake di kurason durante su estadia na Aruba. El a wòrdu dera na Kòrsou.

## Distinshon
* : Kabayero (*Ridder*) den Orden di Leon Hulandes
* : Komendador den Orden di Francisco de Miranda

## Mira tambe
* Lista di obispu di Willemstad
Antigua (isla)

**Antigua** ta un isla den Laman Karibe ku un área di 280 km². E isla ta parti di e estado di Antigua i Barbuda i tabatin 80.161 habitante na 2011. Saint John's ta e siudat di mas grandi riba e isla i tambe kapital di Antigua i Barbuda.

Antigua a wòrdu deskubrí na 1493 pa Cristóbal Colón, kende a duna e isla e nòmber di Santa Maria la Antigua, un imagen di Maria ku e kapel di e mesun nòmber situá den e katedral di Sevilla.

E isla a keda pa gran parti inhabitá te ora ku el a wòrdu tuma over pa kolonistanan ingles na 1632. E inglesnan a wòrdu korí pa e indjannan Karib, pero a regresá na 1663. Na 1666 e isla a wòrdu di plender pa e fransesnan. Un aña despues, den e Tratado di Breda, e isla a wòrdu asigná formalmente na e inglesnan.

E isla di Antigua a bira independiente for di Reino Uni na aña 1981 i for di e tempu ei a forma e nashon ‘Antigua i Barbuda’, huntu ku e islanan Barbuda i Redonda.
Barbuda

**Barbuda** ta un isla den Laman Karibe ku un área di 160,58 km². E isla ta parti di e estado di Antigua i Barbuda i tabatin 2.233 habitante na mart 2025, di kual mayoria ta biba na Codrington.

Pasùit di Barbuda tin e islanan Antigua, Montserrat i Guadeloupe; nort di Barbuda tin Nevis, Sint Kitts, Sint Barth i Sint Maarten.

Barbuda a wòrdu afektá duru pa orkan Irma na 2017 i a wòrdu evakuá temporalmente. E isla ta papiá e dialekto Barbudano.
Redonda

**Redonda** ta un isla inhabitá, mas bien un baranka ku un superfisie di solamente 1.3 km², ku ta pertenesé na Antia Menor den Laman Karibe. E ta mas o ménos 1.6 kilometer largu, 0.5 kilometer hanchu, i su punto mas altu tin un altura di 296 meter.

E isla a wòrdu deskubrí pa Cristóbal Colón na 1493; desde 1967 e ta forma parti di e estado di Antigua i Barbuda.

Redonda ta situá serka di otro islanan, entre otro Montserrat, Nevis, Sint Kitts i Antigua. Na 1872 e isla a wòrdu aneksá pa e kolonia britániko di Antigua komo parti di *Parish Saint John*, un division atministrativo di e kolonia.
Karib (pueblo)

E **Karib** of **Carib**, tambe **Isla Karib** of **Kalinago**, ta e poblashon indígena ku originalmente tabata habita e islanan di Antia Menor den Laman Karibe. Henter e region di Laman Karibe tambe a haña nan nòmber; sinembargo, nan tabata yama nan mes *Kalinago* (maskulino) i *Kallipuna* (muhé). Nan tabata papia *Kalhíphona*, un lenga Arawak, ounke e hòmbernan tabata papia sea un idioma karibense òf *[[pidgin]]*. Den parti sùit di region Karibe nan tabata biba huntu ku e "Galibi", kendenan sinembargo tabata habita pueblonan separá. Galibi ta, segun ta kere, e indjan Karib prosedente di e kontinente. Den pasado, e poblashon Karib tabata habitá gran parti di Antia oriental; na 2020-2022 ainda tin Karib ku a sobra riba e islanan di Dominica, Sint Vincent, Trinidad i Tobago i mas aleu tin Karib di mesun origen ku ta biba na Venezuela, Guyana, Sürnam, Guyana Franses i Brasil.

## Historia
E indjan Karib a muda pa e islanan karibense, probablemente for di e selvanan di yobida di Orinoco na Venezuela. E siglo promé ku e yegada di Cristóbal Colón, nan a establesé nan mes na e islanan di Antia Menor, kaminda e poblashon Igneri tabata biba.

E Karib di Antia Menor tabata un di e promé pueblonan merikano ku e oropeonan a topa. Den krónikanan spañó nan ta wòrdu kontrastá generalmente ku e Taíno, presentá komo un pueblo pasífiko ku kultura altu, miéntras ku e Karib tabata wòrdu mira komo un pueblo guerero i salbahe ku tabata praktiká kanibalismo.
Wikispecies

**Wikispecies** ta un proyekto di Fundashon Wikimedia ku e mishon pa ta un direktorio liber di tur espesie. E ta kontené un katalòk taksonómiko di tur forma di bida manera bestia, mata, beskem, bakteria, organismo selular i otro formanan di bida. El a kuminsá dia 13 di sèptèmber 2004 i ta wòrdu desaroyá den kontakto estrecho ku otro proyektonan di wiki, spesialmente Wikipedia.  

Wikispecies no ta un ensiklopedia i no tin teksto tokante espesie, sino ta ofresé un klasifikashon ku referensianan di literatura. Si Wikispecies publiká investigashon original den e sentido aki, e ta desviá for di Wikipedia kaminda esaki no ta permití. Wikispecies i Wikipedia ta referí bai bin na otro. Ora el a wòrdu fundá Wikispecies a determiná ku e no mag di ta fungi komo un *spin-off* di Wikipedia. E lema ta: “Wikispecies ta grátis. Pasobra bida ta dominio públiko!” Na momentu ku Wikidata ta kla, tin un plan pa pa inkorporá Wikispecies den esaki. Imágennan nobo mester wòrdu di upload na Wikimedia Commons, for di unda nan por wòrdu agregá na un artíkulo di Wikispecies segun nesesidat i sin mucho esfuerso. Komo un artíkulo di ehèmpel, Wikispecies ta menshoná Panthera tigris: un klasifikashon ku fuentenan i un imágen. Kontrali na Wikipedia, kontribuidónan di Wikispecies ta permití pa proveé ​​nan kuríkulo sientífiko òf lista di publikashon riba nan páginanan di usuario.

Wikispecies ta disponibel den 131 idioma i tabatin klasifikashonnan di mas ku 600.000 espesie te ku 30 di òktober 2018.

## Link eksterno
* Portada Wikispecies na ingles
* Portada Wikispecies na hulandes
* Portada Wikispecies na spaño
Taksonomia

**Taksonomia** (Aruba: **taxonomia**) ta un tereno di biologia ku ta trata di haña, distinguí i deskribí, duna nòmber i klasifiká tur organismo bibu a base di karakterístikanan komun. Organismonan por wòrdu klasifiká den gruponan (*taxa*) i e gruponan aki ta haña un rango taxonómiko. Gruponan denter di un rango por wòrdu kombiná pa forma un rango mas haltu; esaki ta krea un herarkia taksonómiko.

E rangonan prinsipal ku ta wòrdu usá den biologia moderno ta dominio, reino, divishon (tronkon), klase, orden, famia, género i espesie. E naturalista sueko Carl Linnaeus (1707–1778) ta wòrdu konsiderá e fundadó di taksonomia biológiko. El a desaroyá un sistema den kua organismonan tabata wòrdu klasifiká a base di karakterístikanan kompartí, i a diseñá nomenklatura binomial pa nombramentu di espesienan.

Nombramentu di espesie ta basá riba un sistema di sufiho. E famia di kual cododo (*Cnemidophorus arubensis*) ta pertenesé na dje ta por ehempel Teiidae. E sufiho *-idae* ta mará na famia di animal. E otro sufihonan por mira den e siguiente tabel. 

:
Nevis (isla)

**Nevis** ta un isla den Laman Karibe ku un área di 93 km². E isla ta un pais konstituyente di e federashon di Sint Kitts i Nevis i tabatin 12.646 habitante na 2017. E ta situá tres kilometer for di e isla di Sint Kitts, e otro pais di e federashon di Sint Kitts i Nevis. E kapital di Nevis ta Charlestown.
Charlestown

**Charlestown** ta e kapital di e isla di Nevis, ku ta un estado konstituyente di Sint Kitts i Nevis. E siudat ta situá na e kosta wèst di e isla na Laman Karibe. Charlestown ta pertenesé na e parokia di Saint Paul Charlestown. E ta e siudat mas grandi i mas importante riba Nevis i e di dos siudat den e estado insular, despues di e kapital Basseterre. Ferrynan ta sali for di haf pa Sint Kitts.
Espesie

Den biologia, un **espesie** (Aruba: **especie**, derivá di latin: *species*) ta un unidat elemental den e klasifikashon di organismo (taksonomia). Un definishon komunmente usá ta ku un espesie ta konsistí di tur individuo ku por reprodusí entre nan mes bou di kondishonnan natural (p.e. sin intervenshon humano) i produsí desendientenan fértil. E individuonan denter di un espesie ta mustra similaridatnan morfológiko i genétiko, pero tambe diferensianan mutuo (variashon natural), manera variante di koló, diferensia den tamaño òf variashonnan den komportashon. En kòrto, un espesie ta un grupo di organismo reproduktivamente homogéneo, ounke den transkurso di tempu i espasio tin hopi mutashon.

Un espesie semper ta wòrdu poné den un género, i espesienan ku ta famia ta huntu den e mesun género. Un espesie por wòrdu dividí den vários supespesie i esakinan na nan turno den variedatnan, a base di diferensianan chikitu ku ta wòrdu konsiderá menor. E orígen di espesie nobo for di esnan eksistente, esta formashon di espesie òf espesiashon, ta e enfoke di investigashon den e ramo di biologia evolutivo.

E demarkashon di un espesie for di otro espesie ta arbitrario te na sierto grado, pasobra e ta dependé parsialmente di e huisio di e spesialista ku ta saminá. Ademas di karakterístikanan morfológiko i anatómiko, otro karakterístikanan tambe ta wòrdu usá den organismonan no-fósil pa determiná relashon, manera krusamentu mutuo i e sekuensia di aminoásidonan den proteina òf di e basenan den DNA i RNA. DNA i RNA ta wòrdu hañá den e núkleo di sèl, den mitokondria, den plastidio i ribosómanan den e sitoplasma. Den paleogenétika, muestranan di restunan fósil di organismonan ta wòrdu analisá pa DNA i RNA.
Sint Kitts (isla)

**Sint Kitts** ta un isla den Laman Karibe ku un área di 168.4 km². E ta e isla mas grandi di e dos isla ku ta konstitui e federashon di Sint Kitts i Nevis. E islanan mas serka ta Nevis (3 km pasùit) i Sint Eustatius (10 km panort). Huntu ku e dos isla aki, Sint Kitts tabata forma un isla durante e Ultimo Glasial Máksimo 20.000 ku a tuma lugá 20.00 pa 22.000 aña pasá.

E isla ta karga e nòmber di e patrona di Cristóbal Colón: San Cristofero. E kapital ta Basseterre.
Céline Dion

**Céline Marie Claudette Dion** (☆ 30 di mart 1968 na Charlemagne, Quebec), konosí komo Céline Dion i “Queen of Power Ballads”, ta un kantante kanades. Su músika a inkorporá géneronan manera pop, rock, R&B, gospel i músika klásiko.  E ta konosí pa su vokalnan poderoso i téknikamente ábil i ta un di e artistanan mas bendí di tur tempu ku mas ku 220 mion álbum i single bendí rònt mundu.

Céline Dion a haña fama internashonal na Festival di Kanto Eurovision na 1988, durante kual el a representá Suisa ku e kansion *Ne partez pas sans moi*. El a graba vários éksito internashonal grandi ku a kulminá ku *My Heart Will Go On*, e kansion titular di e pelíkula *Titanic* di James Cameron na 1997. Su grabashonnan tabata prinsipalmente na ingles i franses, ounke el a kanta tambe na spaño, italiano, aleman, latin, hapones i chines. 

## Diskografia
### Albums na franses
* La voix du bon Dieu (1981)
* Céline Dion chante Noël (1981)
* Tellement j'ai d'amour... (1982)
* Les chemins de ma maison (1983)
* Chants et contes de Noël (1983)
* Mélanie (1984)
* C'est pour toi (1985)
* Incognito (1987)
* Dion chante Plamondon (1991)
* D'eux (1995)
* S'il suffisait d'aimer (1998)
* 1 fille & 4 types (2003)
* D'elles (2007)
* Sans attendre (2012)
* Encore un soir (2016)

### Album na ingles
* *Unison* (1990)
* *Celine Dion* (1992)
* *The Colour of My Love* (1993)
* *Falling into You* (1996)
* *Let's Talk About Love* (1997)
* *These Are Special Times* (1998)
* *A New Day Has Come* (2002)
* *One Heart* (2003)
* *Miracle* (2004)
* *Taking Chances* (2007)
* *Loved Me Back to Life* (2013)
* *Courage* (2019)
Stichting Uniek Curaçao

**Stichting Uniek Curaçao** (abreviá **Uniek**) ta e organisashon di boluntario na Kòrsou pa konservashon di naturalesa i edukashon ambiental situá na Willemstad i ku ta komprometé na oumentá konosementu di e isla riba tereno di kultura i naturalesa.

## Historia
Na aña 1991 un grupo di trabou a lanta durante un kurso di Ofisina di Desaroyo di Turismo di Kòrsou. E grupo di proyekto, ku a sali for di e grupo di trabou, a organisá vários eksposishon di potrèt i a saka publikashonnan promoviendo Kòrsou. Dia 21 di desèmber 1992, esaki a keda formalisá den Fundashon Uniek Curaçao. E fundadónan inisialmente a traha prinsipalmente for di un punto di bista turístiko. Durante e siguiente añanan, no solamente e kantidat di kaminata informativo i ekskurshonnan a krese, e énfasis tambe a kambia mas i mas pa introdusí yu di Kòrsou na nan propio isla: ‘Konosé bo isla’. 

Uniek ta sostene ademas aktividatnan di bario i proyektonan di mehorashon di bario ku mantenshon i renobashon pa oumenta e kalidat di bida. Tambe e fundashon ta envolvi hobennan dor di kolaborá ku skolnan. Studiantenan ta bai riba ekskurshon i ta partisipá den trabounan di mantenshon i kòrtamentu.

Durante añanan, e mantenshon i desaroyo sostenibel di vários reserva natural riba e isla a wòrdu agregá. Uniek tin e maneho di alrededor di 30 área di kana ku un multitut di kaminda. Esaki tambe ta hasi e link ku e desaroyo di turismo, unda e enfasis ta prinsipalmente riba sostenibilidat. Ofisina di Turismo di Curaçao ta kolabora ku Uniek riba entre otro e aktividatnan di Cura Doet. Durante Cura Doet, boluntarionan ta wòrdu ligá na proyektonan pa asina stimulá envolvimentu sosial i koheshon sosial na Kòrsou.

## Kolekshon informativo
Na mart 2024 Uniek a lansa e promé buki di e kolekshon di tres parti ‘Konosé bo isla’. E kolekshon a wòrdu skirbí spesialmente pa hisa konosementu di e hendenan di nan propio isla na un nivel mas haltu, ku otro palabra: Konosé bo isla. E buki ta publiká den tres idioma: Papiamentu, Hulandes i Ingles i tambe ta duna akseso na e bishitante. E promé buki aki ta kubri Bandabou i ta kontené 280 página ku, entre otro,  informashon históriko i kultural, flora i fauna spesial, obranan di awa i bista mientras kada kapítulo tin un mapa di e área. E di dos buki tokante e parti sentral di e isla lo sali na desèmber 2024 i e di tres – i último – parti tokante Bandariba na mitar di 2025.

Na 2011 el a risibí e Premio Kultural PBCCG. Presidente di Uniek ta Frendsel Clemente Mercelina.

## Link eksterno
*  Wèpsait ofisial di Uniek Curaçao